Sărbătorile zilei din 26 martie 2024 - Soborul Sf. Arhanghel Gavriil; Sf. Mc. Montanus, preotul, şi soţia sa, Maxima; Sfinţii 26 de Mc. din Goţia
Ortodoxe
Soborul Sf. Arhanghel Gavriil; Sf. Mc. Montanus, preotul, şi soţia sa, Maxima; Sfinţii 26 de Mc. din Goţia
Greco-catolice
Serbarea Sf. Arhanghel Gavril
Romano-catolice
Sf. Emanuel, m.
Biserica Ortodoxă sărbătoreşte în 26 martie, a doua zi după sărbătoarea Bunei Vestiri, Soborul Arhanghelului Gavriil.
"A doua zi după Buna Vestire a Preacuratei Fecioare Născătoare de Dumnezeu, Biserica de demult, prin tipicul Ierusalimului şi prin rânduiala marelui locaş al Sfântului Sava, a hotărât a sărbători Soborul Sfântului Arhanghel Gavriil cu cântări de laudă, cinstind pe bunul vestitor de bucurie". (Vieţile Sfinţilor)
Sfânta Scriptură spune că între îngerii care sunt mai aproape de dumnezeiasca şi neapropiata slavă şi stau înaintea lui Dumnezeu se află mai marii voievozi îngereşti, adică ceata Sfinţilor Arhangheli. Sfântul Ioan Evanghelistul îi pomeneşte pe aceşti şapte îngeri în cartea Apocalipsei, zicând: "Har vouă şi pace de la Cel ce este şi Cel ce era şi Cel ce vine şi de la cele şapte duhuri, care sunt înaintea scaunului Lui". (Apocalipsa; 1, 4)
"Deci, dintre cele şapte, unul este Sfântul Gavriil, care este al doilea după Sfântul Mihail. Căci astfel se numără după nume: Mihail, Gavriil, Rafail, Uriil, Selatiil, Gudiil şi Varahil. Iar de va zice cineva: 'De ce n-a trimis Dumnezeu la Preacurata Fecioară pe cel dintâi dintre îngeri, pe Mihail, ci pe Gavriil, care este după dânsul?', acela să ştie că toţi cei şapte sfinţi îngeri mai înalţi cu cinstea sunt între dânşii asemenea".
Fiecare dintre aceşti sfinţi îngeri are slujba sa deosebită.
"Astfel, Mihail este biruitorul vrăjmaşilor; Gavriil, vestitor al dumnezeieştilor taine; Rafail, tămăduitor al neputinţelor omeneşti; Uriil este rază a focului dumnezeiesc şi luminător al celor întunecaţi; Selatiil este rugător, pentru că rugându-se totdeauna lui Dumnezeu, îndeamnă pe oameni la rugăciune; Gudiil este slăvitor al lui Dumnezeu şi îşi are slujba de a întări pe oamenii care se ostenesc la orice lucru pentru slava lui Dumnezeu şi a le mijloci răsplătire, iar Varahil este dătător de binecuvântarea lui Dumnezeu şi mijlocitor al dumnezeieştilor faceri de bine". (Vieţile Sfinţilor)
Potrivit tradiţiei Bisericii, Arhanghelul Gavriil a fost cel care l-a învăţat pe Moise în pustiul Egiptului să scrie Cartea Facerii. Tot acesta i-a vestit Sfântului Proroc Zaharia că Elisabeta va naşte pe Înaintemergătorul Domnului, Sfântul Ioan Botezătorul. De asemenea, Arhanghelul Gavriil a adus vestea cea bună Sfintei Fecioare Maria.
Reprezentat în iconografia Bisericii Ortodoxe ca având în mâini floarea de crin, Sfântul Arhanghel Gavriil este sărbătorit şi la 8 noiembrie, împreună cu Sfântul Arhanghel Mihail.
* Sfântul Mucenic Montanus, preotul, şi soţia sa, Maxima, au suferit moarte martirică în timpul persecuţiei împăratului roman Diocleţian, în cetatea Singidunum (azi Belgrad). Martiriul celor doi sfinţi a avut loc în timpul celei mai vehemente prigoane declanşate împotriva creştinilor, în perioada anilor 303-304.
* Sfinţii 26 de mucenici au pătimit în Goţia, din care doi au fost preoţi: Vatus şi Virca, cu acesta din urmă au pătimit şi doi fii şi trei fiice ale sale; apoi unul, Aprilla, a fost monah; unsprezece au fost mireni: Avip, Agna, Riax, Igatrax, Iscoos, Sila, Sighita, Suiril, Seimvla, Terma, Filga; şi şapte femei: Ana, Alla, Varis, Moico, Mamica, Birgo şi Animais.
Aceşti sfinţi au trăit pe vremea lui Iungurih, împăratul goţilor şi a lui Graţian, împăratul romanilor şi au primit cununa muceniciei prin foc, pentru Hristos, atunci când Iungurih a dat poruncă să se dea foc bisericii în care se găseau adunaţi la rugăciune. Tot atunci s-a mai întâmplat să ardă şi un om oarecare, al cărui nume nu s-a păstrat, care aducea prinosul lui la altar. (surse: vol. "Vieţile Sfinţilor"; https://doxologia.ro)